<strong>โดนแฉยับ! </strong><strong>เน็ตไอดอลสาวสายชนบท</strong><strong> สร้างคอนเทนต์ “ชีวิตรันทด” อึ้ง ที่แท้จนทิพย์ ใช้ชีวิตหรู-ธุรกิจสีเทา มีเงินสะพัด 50 ล้าน</strong>

เรียกได้ว่าเป็นเรื่องฉาวไม่น้อย เมื่อ <strong>“เหลียงซาน เมิ่งหยาง”</strong> เน็ตไอดอลสาวเจ้าของคอนเทนต์สาวน้อยผู้สู้ชีวิต จากต้าเหลียง มณฑลเสฉวน ของจีน โดนแฉสนั่นโซเชียลว่า ทั้งหมดเป็นเรื่อง <strong>“หลอกลวง”</strong> และเธอยังอยู่เบื้องหลัง<strong> “ธุรกิจสีเทา”</strong> อีกด้วย

ตามรายงาน เส้นทางสู่การเป็นเน็ตไอดอลของเธอเริ่มต้นเมื่อปี 2561 เธอมาพร้อมภาพลักษณ์สาวน้อยผู้น่าสงสาร สูญเสียพ่อแม่ ต้องลาออกจากโรงเรียนเพื่อเลี้ยงดูน้องชาย และกินมันฝรั่งเพื่อประทังชีวิต

<img class="aligncenter size-full wp-image-8150059" src="https://www.khaosod.co.th/wpapp/uploads/2024/03/netidol0321-1e.jpg" alt="" width="1600" height="900" />

ในวิดีโอที่ถูกเผยแพร่บนโซเชียล เธออาศัยอยู่ในบ้านที่ทรุดโทรม มีผิวสีเข้ม รูปร่างผอม สวมเสื้อผ้าขาดรุ่งริ่ง และต้องลำบากปีนเขาเพื่อหาฟืน หรือทำงานในทุ่งนา ความสู้ชีวิตของเธอนั้นได้กินใจชาวเน็ตมากมาย

เนื่องจากข้อจำกัดทางการเงิน เธอจึงหารายได้พิเศษจากการถ่ายคลิปสั้น ๆ ลงบนโซเชียล เธอร้องไห้และพร่ำบ่นเรื่อง “ประสบการณ์ชีวิตที่น่าเศร้า” ในไลฟ์อยู่หลายครั้ง สร้างความสะเทือนใจให้ชาวเน็ตนับไม่ถ้วน

<img class="aligncenter size-full wp-image-8150061" src="https://www.khaosod.co.th/wpapp/uploads/2024/03/netidol0321-2e.jpg" alt="" width="1600" height="900" />

ด้วยภาพลักษณ์ของสาวน้อยผู้ใช้ชีวิตสุดโดดเดี่ยวบนภูเขา ทำให้เธอได้รับความนิยมอย่างรวดเร็ว เธอจึงเริ่มต้นเส้นทางแห่งการไลฟ์สดขายของ จนกลายเป็นเน็ตไอดอลด้วยจำนวนแฟน ๆ กว่า 3.86 ล้านคนในเวลาเพียงไม่กี่ปี

อย่างไรก็ตาม มีชาวเน็ตบางคนได้ตั้งข้อสงสัยว่า วิดีโอเรื่องราวชีวิตของเธอนั้น<strong> “ถูกจัดฉาก”</strong> ขึ้นมาหรือไม่ เธอมีทีมงานมากมายและมักไปเที่ยวในสถานที่ระดับไฮเอนด์ สวมนาฬิกาปบรนด์ดังและสวมเสื้อผ้าราคาแพง แต่สำหรับเรื่องนี้เธอเคยออกมาตอบแล้ว “เธอไม่มีทั้งทีมงานและเงินใด ๆ ทั้งสิ้น”

<img class="aligncenter size-full wp-image-8150062" src="https://www.khaosod.co.th/wpapp/uploads/2024/03/netidol0321-3e.jpg" alt="" width="1600" height="900" data-adbro-processed="true" />

แน่นอนว่ายังคงมีชาวเน็ตไม่เชื่อ พวกเขาเดินทางไปเยี่ยมบ้านเกิดของเธอ และพบว่า <strong>“พ่อแม่ของเธอยังมีชีวิตอยู่” และบ้านอันทรุดโทรมของเธอก็ถูกจัดฉากขึ้นมา!</strong>

โดยในเดือนพฤษภาคม 2566 ทางสำนักงานความมั่นคงสาธารณะ ได้ตรวจสอบโฆษณาชวนเชื่อที่เป็นเท็จของคนดังทางอินเทอร์เน็ต หนึ่งในนั้นมีรายชื่อของเหลียงซาน เมิ่งหยางอยู่ด้วย ซึ่งการตรวจสอบครั้งนี้ได้นำไปสู่การเปิดเผยความจริงเบื้องหลังและห่วงโซ่ธุรกิจสีเทา

<img class="size-full wp-image-8150063" src="https://www.khaosod.co.th/wpapp/uploads/2024/03/netidol0321-6e.jpg" alt="" width="1600" height="900" aria-describedby="" />

ตามรายงาน ตั้งแต่ปี 2564 มีกลุ่มคนจำนวนหนึ่งได้จัดตั้งบริษัทเพื่อถ่ายคลิปสั้น ๆ โดยมีการสร้างตัวละครขึ้นมา จัดฉากว่าพวกเขาเหล่านี้ยากจนและมีประสบการณ์ชีวิตที่น่าเศร้า ซึ่งตัวละครหลักของเรื่องนี้คือ “เหลียงซาน เมิ่งหยาง”

นอกจากนี้พวกเขายังทำเป็นช่วยเหลือเกษตรกร รับซื้อผลิตภัณฑ์ทางการเกษตรและผลิตภัณฑ์ปลีกย่อยที่ไม่ใช่ของเหลียงซานมาในราคาต่ำ ก่อนจะนำมาไลฟ์สดขาย พร้อมกำกับว่าสินค้าเหล่านี้เป็นของเหลียงซาน ซึ่งมียอดขายกว่า 30 ล้านหยวน (ราว 150 ล้านบาท) ทำกำไรผิดกฎหมายเกิน 10 ล้านหยวน (ราว 50 ล้านบาท)

ล่าสุด ในวันที่ 18 มี.ค. ศาลประชาชนได้ตัดสินคดีดังกล่าว โดยเจ้าของบริษัท, เหลียงซาน เมิ่งหยางและพวกพ้องถูกตัดสินให้จำคุกตั้งแต่ 9 เดือนถึง 1 ปี 2 เดือน ในข้อหาโฆษณาเท็จ โดยเธอถูกตัดสินจำคุก 11 เดือนและปรับ 80,000 หยวน (ราว 400,000 บาท)

<img class="aligncenter size-full wp-image-8150051" src="https://www.khaosod.co.th/wpapp/uploads/2024/03/netidol0321-7.jpg" alt="" width="1600" height="900" />