เมื่อเวลา 13.30 น. วันที่ 24 ม.ค.67 ร.ต.ท.ธนภัทร์ วิริยะสหพงษ์ รอง สว.(สอบสวน) สภ.เมืองเลย จ.เลย ได้รับแจ้ง มีผู้เสียชีวิตภายในห้องพักหลังตลาดเย็น บ้านติ้ว ต.กุดป่อง อ.เมืองเลย จึงไปตรวจสอบพร้อมด้วย แพทย์ รพ.เลย กู้ภัยเทวา

เกิดเหตุ ห้องพักเลข 1-9 พบร่างนายวิชัย ตื้อคำ อายุ 53 ปี อยู่ ต.แม่ต๋ำ อ.เมือง จ.พะเยา เสียชีวิตในสภาพนอนตะแคงขวา แพทย์ตรวจร่างกาย ไม่พบบาดแผลหรือร่องรอยถูกทำร้ายร่างกาย เสียชีวิตมาแล้ว ประมาณ 30 นาที

สอบถาม นางวริฎฐา พงศ์ภควา อายุ 45 ปี หลานผู้ตาย ให้ข้อมูลว่า ผู้เสียชีวิตขายของในตลาดบ้านติ้ว และเพิ่งมาเช่าห้องพักได้ 2 วัน และป่วยจากโรคไตมานานแล้ว ที่ผ่านมาหักดิบเลิกเหล้า

วันนี้ตนมาหาผู้เสียชีวิต พบว่า มีอาการหนักและหายใจเฮือกสุดท้าย ก่อนเสียชีวิตต่อหน้าต่อตา จึงรีบแจ้งตำรวจ ส่วนพรุ่งนี้(25 ม.ค.67) จะเป็นวันคล้ายวันเกิดของผู้ตาย แต่มาเสียชีวิตก่อน

โดยทางญาติไม่ติดใจสาเหตุการเสียชีวิต จนท.จึงมอบร่างให้นำไปบำเพ็ญกุศลตามศาสนาต่อไป