จากกรณีเมื่อช่วงเช้าของวันที่ 29 กุมภาพันธื 2567 ที่ผ่านมา เกิดอุบัตเหตุสลด รถยนต์บริการคิวรถวัดพลวงพลิกคว่ำ บริเวณเนินไทร ห่างจากด่านเก็บค่าบริการหน่วยพิทักษ์ฯ ที่ คก.1 (พระบาทพลวง) ประมาณ 700 เมตร (ขาลง) มีนักท่องเที่ยวประสบอุบัติเหตุ จำนวน 10 ราย ในจำนวนนี้มีผู้เสียชีวิต 1 ราย

โดยได้รับแจ้งจากคิวรถยนต์บริการในงานประเพณี นมัสการรอยพระพุทธบาทเขาคิชฌกูฏ (พระบาทพลวง) ประจำปี พ.ศ. 2567 พบรถยนต์บริการคิวรถวัดพลวง ยี่ห้อโตโยต้า (ป้ายแดง) หมายเลขทะเบียน ก-3948 จันทบุรี คิวรถยนต์บริการคิววัดพลวง ที่ 77/2 คนขับรถยนต์บริการ ทราบชื่อนายทศพร อายุ 30 ปี

เหตุการณ์ดังกล่าง ทราบเบื้องต้นว่า มีผู้บาดเจ็บ 9 ราย เสียชีวิต 1 ราย ทราบชื่อคือ 1.นายพสิศฐ์ อายุ 28 ปี 2.นางสุรัตนา อายุ 32 ปี 3.น.ส.วิมล อายุ 23 ปี 4.น.ส.นฤมล อายุ 30 ปี 5.Mrs. Lilila Gabdnakhmanova อายุ 59 ปี สัญชาติรัสเซีย สลบ จำเหตุการณ์ไม่ได้ รอสแกนสมอง 6.Mrs. Ahiia Ilinava อายุ 60 ปี สัญชาติรัสเซีย 7.Mr. Khamnatov Almaz อายุ 54 ปี สัญชาติรัสเซีย 8.นายธานี อายุ 24 ปี 9.นายวชิรวิชญ์ พรธนาภา อายุ 29 ปี 10.น.ส.ยุพเรศ อายุ 28 ปี เสียชีวิต

โดยนักท่องเที่ยวผู้ประสบเหตุ ถูกนำตัวส่งโรงพยาบาลเขาคิชฌกูฏ เพื่อรับการรักษาและบางรายถูกส่งต่อโรงพยาบาลพระปกเกล้าจันทบุรี และโรงพยาบาลสิริเวชจันทบุรี

เบื้องต้น นายมนต์สิทธิ์ ไพศาลธนวัฒน์ ผวจ.จันทบุรี สั่งการให้นายอำเภอและหัวหน้าอุทยานแห่งชาติเขาคิชฌกูฏ ให้ความช่วยเหลือดูแลผู้บาดเจ็บและเสียชีวิตจากกรณีรถให้บริการรับ-ส่งขึ้นลงเขาคิชฌกูฏประสบอุบัติเหตุอย่างดีที่สุด ส่วนสาเหตุการเกิดอุบัติเหตุ เบื้องต้นสันนิษฐานว่า เนื่องจากช่วงเช้ามีน้ำค้าง ทำให้ถนนลื่น เป็นเหตุให้รถเสียหลักพลิกคว่ำดังกล่าว