วันที่ 1 เมษายน 2567 มีรายงานว่า ภก.วีระชัย นลวชัย รองเลขาธิการคณะกรรมการอาหารและยา เปิดเผยว่า ตามที่สำนักงานคณะกรรมการอาหารและยา (อย.) ปฏิบัติการกวาดล้างเครือข่ายทุนเวียดนามหลอกขายนม อ้างสรรพคุณรักษาโรค นำมาสู่การจับกุมอย่างน้อย 2 เครือข่ายผู้กระทำผิดสัญชาติเวียดนาม โดยมีรายชื่อผลิตภัณฑ์นมผงเถื่อน 12 รายการ อยู่ระหว่างดำเนินคดีตามกฎหมาย แต่ยังพบการโฆษณาขายทางช่องทางออนไลน์อยู่

อย.ขอเน้นย้ำให้ประชาชนอย่าหลงเชื่อ ไม่มีนมที่มีสรรพคุณรักษาโรคได้ ผลิตภัณฑ์ทั้งหมดนี้ลักลอบนำเข้า ไม่ได้รับอนุญาต จาก อย. ขายตามสื่อออนไลน์ในราคาแพง มี คอลเซ็นเตอร์ ชักชวนให้ซื้อ แนะหากซื้อมาแล้วให้รีบทิ้งอย่าเสียดายผลิตภัณฑ์ หวั่นจะได้รับอันตรายต่อสุขภาพ

ภก.วีระชัย กล่าวต่อว่า หากประชาชนพบเห็นหรือมีข้อสงสัยเรื่องความปลอดภัยของผลิตภัณฑ์สุขภาพ สามารถสอบถาม หรือแจ้งร้องเรียนได้ที่สายด่วน อย. 1556 หรือผ่าน Line@FDAThai, Facebook : FDAThai หรือ E-mail: 1556@fda.moph.go.th ตู้ ปณ. 1556 ปณฝ. กระทรวงสาธารณสุข จ.นนทบุรี 11004 หรือสำนักงานสาธารณสุขจังหวัดทั่วประเทศ

<img class="img-responsive" src="https://sv168.siamnews.com/2/2404013e8bk.jpg" />

สำหรับนมผง 12 รายการที่ อย.ได้ดำเนินคดี ได้แก่

1. OVISURE Gold คำโฆษณา “รักษาอาการปวดข้อ ปวดเข่า ป้องกันโรคกระดูกพรุน ฟื้นฟูเสริมสร้างข้อต่อของกระดูกอ่อน”

2. HEVISURE Gold คำโฆษณา “ช่วยให้น้ำตาลในเลือดคงที่โดยไม่ต้องพึ่งอินซูลิน ควบคุมอัตราการเต้นของหัวใจ ป้องกันภาวะแทรกซ้อนที่เป็นอันตราย ปกป้องหลอดเลือดให้แข็งแรง”

3. HIUP คำโฆษณา “เพิ่มความสูงให้ลูกน้อยของคุณมากกว่าผลิตภัณฑ์อื่นถึง 10 เท่า ช่วยให้เด็กสูงขึ้น 3 – 5 เซนติเมตรภายใน 3 เดือน”

4. Zextra Sure คำโฆษณา “รักษาโรคกระดูกสันหลังเสื่อม บรรเทาอาการอัมพาตครึ่งซีก บรรเทาอาการปวดข้อเข่าและแขนขา สามารถสร้างเนื้อเยื่อกระดูกอ่อนขึ้นมาใหม่ เพิ่มความแข็งแรงให้กระดูกและข้อ

5. Via Sure Canxi คำโฆษณา “รักษาโรคกระดูกเสื่อม ลดอาการปวดกระดูก อาการชาตามแขนขา ลดอาการนอนไม่หลับ ป้องกันอาการแทรกซ้อนของกระดูกและข้อ

6. GluOats คำโฆษณา “ช่วยให้ระดับน้ำตาลในเลือดคงที่ ลดอาการแทรกซ้อนของโรคเบาหวาน”

7. Sica SURE canxi wemee คำโฆษณา “ช่วยให้เด็กสูงขึ้น 3-5 เซนติเมตรภายใน 3 เดือน เสริมสมอง เพิ่มความต้านทาน”

8. Gluzextra Gold คำโฆษณา “ช่วยรักษาระดับน้ำตาลในเลือด 5 – 6 mol ปรับปรุงสุขภาพหัวใจ สนับสนุนการฟื้นตัวของตับอ่อนเพื่อให้ตับอ่อนผลิตอินซูลินเพื่อกำจัดเบาหวานได้”

9. Digo Sure คำโฆษณา “รักษาอาการปวดเข่า ปวดข้อ ปวดหลัง ช่วยให้การเคลื่อนไหวดีขึ้น สามารถรู้สึกถึงความเปลี่ยนแปลงใน 14 วัน”

10. Hevifood Body Fit คำโฆษณา “ลาก่อนไขมันท้อง ลาก่อนรูปร่างที่อ้วนเกิน ลดน้ำหนักโดยไม่ขาดน้ำ เพิ่มกล้ามเนื้อลดไขมัน ลดน้ำหนักโดยไม่เมื่อยล้า”

11. Pro UP คำโฆษณา “เพิ่ม 7 กิโลกรัมหลังจาก 6 สัปดาห์ ไม่ให้ร่างกายเก็บกักน้ำหรือบวม เพิ่มน้ำหนักตามหลักวิทยาศาสตร์ เพิ่มกล้ามเนื้อไม่ใช่ไขมัน”

12. Enzo sure คำโฆษณา “นมเบาหวาน อันดับ 1 ของนิวซีแลนด์ ป้องกันภาวะแทรกซ้อนของโรคเบาหวานได้ถึง 26 เท่า…ผู้ป่วยไม่ต้องพึ่งยาหรือการฉีด Insulin อีกต่อไป…ลดไขมันในเลือด ลดความเสี่ยงของการมีน้ำหนักเกิน และโรคอ้วน โรคหลอดเลือดหัวใจ…ช่วยให้ผู้ป่วยบอกลาโรคเบาหวานและใช้ชีวิตอย่างมีความสุขและมีสุขภาพที่แข็งแรง”