จากกรณี<strong>ฝรั่งเตะหลังหมอ</strong> โดย<strong>แพทย์หญิง</strong>โรงพยาบาลเอกชนแห่งหนึ่งในภูเก็ต ได้แจ้งความดำเนินคดี <strong>นายเดวิด ชายชาวต่างชาติ เจ้าของศูนย์อนุรักษ์ช้าง</strong> ได้ทำร้ายร่างกาย โดยเตะเข้าที่หลัง ขณะที่นั่งชมพระจันทร์อยู่ที่บันไดทางลงชายหาดในวิลล่าหรู และถูกชายชาวต่างชาติพร้อมภรรยาคนไทยพูดจาดูหมิ่นเหยียดหยาม แถมยังข่มขู่อ้างรู้จักนายตำรวจใหญ่ แต่ชายชาวต่างชาติปฏิเสธ โดยอ้างว่าสะดุดไปโดนแพทย์หญิง

<img class="img-fluid w-100 showcaption-true" src="https://image.tnews.co.th/uploads/images/contents/w1024/2024/03/fpuZM0ELwjHgyPTN13f5.webp?x-image-process=style/lg-webp" alt="งานเข้ารัวๆ สั่งรื้อเพิ่ม 2 จุด วิลล่ารุกที่สาธารณะ จุดเกิดเหตุฝรั่งเตะหมอ " width="600" height="451" />

ก่อนที่ต่อมา นายเดวิด ชายต่างชาติพร้อมภรรยาคนไทย และทนายความ ได้เดินทางเข้าพบรองผู้ว่าราชการจังหวัดภูเก็ต ยกมือไหว้ขอโทษชาวไทยทุกคนสำหรับเหตุการณ์ที่เกิดขึ้น บอกเสียใจมาก ที่ผ่านมารักเมืองไทยมาก แม้ตนเป็นชาวสวิตเซอแลนด์ แต่ตอนนี้เมืองไทยคือบ้าน ไม่คิดว่าเหตุการณ์จะบานปลายขนาดนี้ พร้อมอธิบายถึงสาเหตุที่อารมณ์เสียและทำพฤติกรรมแบบนี้ว่า ทุกสัปดาห์มักจะมีคนเข้ามาที่บริเวณดังกล่าว ที่นายเดวิดคิดว่าเป็นพื้นที่ส่วนตัว และก่อนหน้านั้นยังมีกลุ่มชาวจีนประมาณ 7-8 คน เข้ามาในพื้นที่สนามหญ้า จึงทำให้เกิดความกังวลว่ากลุ่มคนพวกนี้จะเข้ามาทำอะไรที่ไม่ดีกับภรรยา

<img class="img-fluid w-100 showcaption-true" src="https://image.tnews.co.th/uploads/images/contents/w1024/2024/03/WTceU7s5IHL7jtZvydN4.webp?x-image-process=style/lg-webp" alt="งานเข้ารัวๆ สั่งรื้อเพิ่ม 2 จุด วิลล่ารุกที่สาธารณะ จุดเกิดเหตุฝรั่งเตะหมอ " width="600" height="447" />

ล่าสุดวันที่ 2  มี.ค. 2567 เพจเฟซบุ๊ก <a href="https://www.facebook.com/PhuketTimeNews/posts/pfbid02yhdZSVyRnmWeizhzFgKgNLePfnijGHdSGRLuroaBZbCenu4cviEhXnUx1k5X1ciwl" target="_blank" rel="noopener">Phuket Times ภูเก็ตไทม์</a> ได้เปิดเผยว่า นายกเทศมนตรีเทศบาลตำบลป่าคลอก ได้ความคืบหน้าการตรวจสอบการปลูกสิ่งก่อสร้างของวิลล่าที่เป็นจุดเกิดเหตุเพิ่มเติม โดยพบว่าได้มีการก่อสร้างอาคารรุกล้ำพื้นที่สาธารณะ (ชายหาด) ซึ่งประกอบด้วย
<ol>
 	<li>แนวบันไดไม้ขนาดกว้างประมาณ 1.23 เมตร ยาว 4.70 เมตร จำนวน 1 แห่ง</li>
 	<li>ลานนั่งเล่นไม้ ขนาดกว้างประมาณ 4.80 เมตร ยาว 4.70 เมจร จำนวน 1 แห่ง</li>
 	<li>แนวบันไดคอนกรีต ขนาดกว้างประมาณ 3.38 เมตร ยาว 1.60 เมตร จำนวน 1 แห่ง</li>
 	<li>แนวกำแพงกันดินหินกล่อง สูงประมาณ 1.00 เมตร ยาว 18.90 เมตร</li>
</ol>
เพื่อให้มีการดำเนินคดีตามกฎหมายต่อไป โดยให้รื้อถอนภายใน 30 วัน นับจากวันที่มีการแจ้งความดำเนินคดี ผู้ถูกร้องสามารถอุทธรณ์คำสั่งดังกล่าวได้ แต่ถ้าไม่อุทธรณ์คำสั่งภายใน 30 วัน และไม่มีการรื้อถอน ทางเทศบาลจะเข้าไปดำเนินการรื้อถอนเอง