ประธานคณะกรรมการฯ นายเศรษฐา ทวีสิน นายกรัฐมนตรี และรัฐมนตรีว่าการกระทรวงการคลัง จะเริ่มหารือเกี่ยวกับ ดิจิทัลวอลเล็ต 10,000 บาท กันในวันที่ 15 กุมภาพันธ์ 2567 นี้ ที่จะนำข้อแนะนำมาพิจารณา เดินหน้าโครงการเพื่อประชาชนจะได้ใช้ และเป็นการกระตุ้นเศรษฐกิจของประเทศ หลังจากที่โครงการเลื่อนออกไป

ทั้งนี้ ต้องมาดูกันถึงการตัดสินใจว่าจะเริ่มทำโครงการได้เมื่อใด และยังคงเป็นแนวทางเดิมที่จะต้องให้คนกลุ่มเดิมคืออายุ 16 ปีขึ้นไป ที่มีกว่า 50 ล้านคน ในพื้นที่ของผู้ใช้ที่ลงทะเบียนไว้ รวมไปถึงใช้ระบบ blockchain ที่่ไม่ได้ใช้ผ่านแอป "เป๋าตัง" หรือจะปรับใหม่ให้เฉพาะกลุ่มเปราะบาง ผ่านแอป เป๋าตัง ที่มีการวางระบบไว้แล้วในรัฐบาลชุดก่อน

โดยต้องดูกันว่า 15 กุมภาพันธ์ นี้ จะมีผลออกมาทันที เพื่อเดินหน้าต่อการนำร่าง พ.ร.บ.เข้าสภาฯ เพื่อพิจารณา หรือต้องปรับแก้ ร่าง พ.ร.บ. เพื่อให้สอดคล้องกับข้อแนะนำของ ป.ป.ช. และคำปรึกษาของกฤษฎีกา ที่ต้องทำตาม พ.ร.บ.วินัยการเงินการคลัง รวมถึงการป้องกันการทุจริตในการจัดทำโครงการฯ

อย่างไรก็ตาม รัฐบาลยืนยันว่า ดิจิทัลวอลเล็ต 10,000 บาท ถือเป็นโครงการที่จำเป็นต้องทำ หากไม่มีการกระตุ้นเศรษฐกิจครั้งใหญ่ ในปี 2567 นี้ มีความเสี่ยงที่ในอีก 1 ปี หรือ 2 ปี ข้างหน้า จะเกิดวิกฤติครั้งใหญ่ทางเศรษฐกิจของไทย จึงมีความจำเป็นต้องเดินหน้าโครงการ แต่ทั้งนี้ก็พร้อมรับฟังข้อห่วงใยจากหน่วยงานที่เกี่ยวข้อง ย้ำทุกอย่างเดินหน้าตามข้อกฎหมาย ให้รอฟังความชัดเจนในวันพรุ่งนี้ (15 ก.พ.67) อีกครั้ง ระบุมีความคืบหน้าให้ทุกคนแน่นอน

สำหรับเงื่อนไขผู้มีสิทธิได้รับดิจิทัลวอลเล็ต 10,000 บาท ที่เคยมีการประกาศไว้ มีรายละเอียดดังนี้

ดิจิทัลวอลเล็ต 10,000 บาท ใครมีสิทธิได้รับบ้าง?

อายุ 16 ปีขึ้นไป

รายได้ไม่เกิน 70,000 บาทต่อเดือน

เงินฝากไม่เกิน 500,000 บาท

กรณีรายได้ไม่เกิน 70,000 บาทต่อเดือน แต่เงินฝากเกิน 500,000 บาท จะไม่ได้รับสิทธิ

กรณีรายได้เกิน 70,000 บาทต่อเดือน แต่เงินฝากน้อยกว่า 500,000 บาท จะไม่ได้รับสิทธิ

เงื่อนไขการใช้งาน ดิจิทัลวอลเล็ต 10,000 บาท

ประชาชนสามารถใช้ซื้อสินค้า อาหาร เครื่องดื่ม สินค้าอุปโภคบริโภคได้เท่านั้น

โดย ไม่สามารถใช้ได้กับสินค้าและบริการ ดังนี้

สินค้าออนไลน์

สิ่งของอบายมุข เช่น เหล้า บุหรี่ ผลิตภัณฑ์ยาสูบ กัญชา กระท่อม พืชกระท่อม และผลิตภัณฑ์จากกัญชาและพืชกระท่อม

บัตรกำนัล หรือ บัตรเงินสด

เพชร พลอย ทองคำ อัญมณี

ชำระหนี้

ค่าน้ำ

ค่าไฟ

ค่าโทรศัพท์

ค่าน้ำมัน ก๊าซธรรมชาติ

ค่าเทอม หรือ ค่าเรียน

ร้านค้าที่จะเข้าร่วมโครงการ ดิจิทัลวอลเล็ต 10,000 บาท

ร้านค้าไม่ต้องจด VAT

ร้านค้ารถเข็น ร้านโชว์ห่วย ร้านค้าที่อยู่บนแอพเป๋าตัง ใช้ได้หมด แต่ต้องมีการลงทะเบียนรับสิทธิ และร้านค้าที่จะขึ้นเงินได้ต้องอยู่ในระบบภาษีเท่านั้น