<em><strong>เจ้าของร้านอาหารใจดี เห็นคนเร่ร่อนนั่งกินของไหว้เจ้าที่ เลยให้ข้าวผัดไปกิน บอก “ถ้าหิวก็แวะมา” พร้อมให้โอกาสทำงาน</strong></em>

จากกรณีผู้ใช้ติ๊กต็อก @ukrit_wongsawas2528 โพสต์คลิป พร้อมระบุแคปชั่นว่า “คนจรมากินข้าวเจ้าที่”

ล่าสุดวันที่ 2 เม.ย.67 นายอุกฤษฏ์ วงศ์สวัสดิ์ เจ้าของร้านพรทิพาจิ้มจุ่ม เปิดเผยกับ ‘ข่าวสดออนไลน์’ ระบุว่า เมื่อประมาณ 3-4 วันที่ผ่านมา ช่วงเวลาประมาณ 20.00 น. ระหว่างที่ตนและแฟนกำลังเปิดร้านตามปกติ

แฟนตนก็หันไปเห็นว่ามีลุงเร่ร่อนรายหนึ่ง เข้ามานั่งกินข้าวที่แฟนตนนำไปไหว้เจ้าที่ตั้งแต่ช่วงเช้าน่าจะบูดแล้ว พอเห็นแบบนั้นตนเลยบอกให้ลุงรายนี้อยู่รอก่อน จะทำข้าวผัดให้กิน และตนก็ย้ำว่า “ห้ามกินแล้วนะ รอก่อน”

<img class="aligncenter size-full wp-image-8169227" src="https://www.khaosod.co.th/wpapp/uploads/2024/04/homeless6.jpg" alt="" width="800" height="450" />

ระหว่างที่กำลังทำข้าวผัด คุณลุงก็ยังเดินกลับไปกินข้าวเจ้าที่อีก ตนก็ต้องเรียกบอกว่าห้ามกิน จนสุดท้ายตนได้ให้ข้าวผัดลุงไป 1 กล่อง และ น้ำอีก 1 ขวด

พร้อมบอกว่า “ถ้าหิวก็แวะมาได้เสมอ” เพราะตนยินดีและสามารถให้ความช่วยเหลือ ตนไม่มีปัญหาเลย ซึ่งหลังจากที่ลุงได้รับข้าวก็ยกมือไหว้ และนำกล่องข้าวไปไว้บนศีรษะ และเดินจากไป

<img class="aligncenter size-full wp-image-8169224" src="https://www.khaosod.co.th/wpapp/uploads/2024/04/homeless3.jpg" alt="" width="800" height="450" />

โดยเมื่อวานนี้ตนก็นั่งรออยู่ เผื่อลุงจะมาแต่ก็ไม่เห็นลุงมาอีกเลย ตนคิดว่าลุงอาจจะเกรงใจ เพราะถ้าลุงขอข้าวคนอื่นกิน คงไม่มากินข้าวเจ้าที่แบบนี้

ทั้งนี้ตอนที่ตนเห็นภาพลุงกำลังกินข้าวเจ้าที่อยู่นั้น ตนยอมรับว่าสะเทือนใจมาก เมื่อตนเดินไปดูก็พบว่าลุงกินข้าวเจ้าที่หมดเลย ซึ่งตนมองว่าเขาไม่ควรมานั่งกินข้าวเจ้าที่แบบนี้ และต่อให้เขาจะสติไม่ดี ก็ไม่ควร แต่เท่าที่ตนดู คิดว่าลุงน่าจะสติดีเพราะสามารถตอบโต้ได้

<img class="aligncenter size-full wp-image-8169225" src="https://www.khaosod.co.th/wpapp/uploads/2024/04/homeless4.jpg" alt="" width="800" height="450" data-adbro-processed="true" />

ส่วนเรื่องการกินของไหว้เจ้าที่นั้น ส่วนตัวตนไม่ได้เชื่อเรื่องนี้อยู่แล้ว แต่แฟนตนเชื่อและตนมองว่าการที่ลุงไปกินข้าวเจ้าที่แบบนี้ก็ไม่เป็นอะไร เพราะถ้าเป็นเจ้าที่จริง ๆ ก็อาจจะแบ่งปันให้ลุงได้

<img class="aligncenter size-full wp-image-8169226" src="https://www.khaosod.co.th/wpapp/uploads/2024/04/homeless5.jpg" alt="" width="800" height="450" />

อย่างไรก็ตาม บางคนมองว่าลุงนั้นมีสภาพร่างกายแข็งแรง ไม่ได้พิการ ทำไมไม่ไปหางานทำ ตนมองว่าบางคนมีโอกาสไม่เท่ากัน และเขาคงไม่ได้เลือกที่เกิดมาเป็นแบบนั้น ซึ่งตนก็คิดกับแฟนว่าหากลุงมีสติดี ตนก็พร้อมที่ช่วยเหลือให้งานลุงทำได้