<strong>สุดประทับใจ คู่รัก แต่งงานในโรงพยาบาล เจ้าสาวป่วยโรคร้ายระยะสุดท้าย เผยความรัก เป็นสิ่งที่ประคองหัวใจให้ต่อสู้กับโรค และเป็นกำลังใจสำคัญในชีวิต</strong>

เพจ หมอเจด โพสต์เรื่องราวประทับใจของผู้ป่วยโรคร้ายรายหนึ่ง ความว่า วันที่ดอกกุหลาบบาน…กลางโรงพยาบาล ร่วมเป็นสักขีพยาน ในงานวิวาห์ที่งดงามที่สุด

ความรัก…ที่เดินทางมาจากอดีต คงอยู่ในปัจจุบัน แม้ในวันที่ไม่อาจรู้อนาคต แต่ความทรงจำในวันนี้…จะอยู่กับลมหายใจ ไปจนถึงวันสุดท้ายของชีวิต

<strong>นั่นคือความปรารถนาสูงสุดของเจ้าสาวที่สวยที่สุด เธอเป็นผู้ป่วยมะเร็งเนื้อเยื่อระยะสุดท้าย ที่ต้องรักษาตัวในโรงพยาบาล ยาวนานไม่มีกำหนด</strong>

แต่สิ่งที่ประคองหัวใจและร่างกายเธอไว้ ให้มีพลังต่อสู้กับโรคร้าย และเป็นกำลังใจสำคัญของชีวิต
คือผู้ชายคนหนึ่ง…กับความรักที่มั่นคงต่อกันเสมอมา บางครั้ง…เราก็ไม่จำเป็นต้องถามหาวันพรุ่งนี้
เพราะหาก “ความรัก” ยังอยู่กับเราในวันนี้ เราก็แค่ทำให้วันนี้…งดงามที่สุดก็พอ

17 มีนาคม 2567 ณ โรงพยาบาลมหาราช นครราชสีมา จึงเป็นวันแห่งความทรงจำและงดงามวันหนึ่งของพวกเราทุกคน วันที่เราได้ร่วมเป็นสักขีพยานในงานวิวาห์ของ <strong>“คุณปอเปี๊ยะ &amp; คุณปู”</strong>
ในห้องสี่เหลี่ยมเล็กๆ ที่เต็มไปด้วยความรัก ความอบอุ่น จากพ่อแม่ ญาติพี่น้อง มิตรภาพจากทุกคนที่เธอรัก

โดยเฉพาะแววตาของคู่บ่าวสาวที่มอบให้แก่กัน มันทำให้เรารับรู้และรู้สึกได้ทันทีว่า… สถานที่แห่งนี้ และเวลาที่เหลือ ไม่ได้สำคัญ เท่ากับความสุข รอยยิ้ม ความรักที่พวกเขามีต่อกัน และเราเชื่อเต็มหัวใจ…ว่าสำหรับเธอ ความรักจะเป็นนิรันดร์ และรอยยิ้มนั้น จะนำพาพลังมหัศจรรย์มาสู่หัวใจของเธอ

แม้เราไม่อาจรู้ว่า…วันพรุ่งนี้ของเธอ จะมีอีกกี่วัน แต่ตราบใดที่มีหัวใจรักไปด้วย การเดินทางไกล ก็คงไม่ได้โดดเดี่ยวอีกต่อไปแล้ว

เป็นวันที่ผมรู้สึกว่า…ดอกกุหลาบบานทั่วโรงพยาบาล เป็นภาพที่ทรงพลังที่สุด สวยงามที่สุด และซาบซึ้งในหัวใจพวกเราทุกคนไปอีกนานแสนนาน

<iframe src="https://www.facebook.com/plugins/post.php?href=https%3A%2F%2Fwww.facebook.com%2Fpalangjaikorat%2Fposts%2Fpfbid02hUuQ6f7uSnDkPtn2bxnocLCBCGa5YDom7Hnz24aUtrpqLRdTKiHVs79W8CiLtwTzl&amp;show_text=true&amp;width=500" width="500" height="680" frameborder="0" scrolling="no" allowfullscreen="allowfullscreen" data-mce-fragment="1"></iframe>