เมื่อเวลา 10.30 น. วันที่ 23 เม.ย. 67 สภ.สันกำแพง เชียงใหม่ ได้รับแจ้งมีเหตุ ที่บ้านเช่า หมู่ 4 บ้านป่าตาล ต.บวกค้าง อ.สันกำแพง ไปที่เกิดเหตุเป็นบ้านเช่าปูนชั้นเดียว พบร่างนางนานอ่อน สัญชาติเมียนมา อายุ 29 ปี เสียชีวิตบนที่นอน และ ด.ช.ธนพล ไม่มีนามสกุล อายุ 9 ขวบ และ นายซานทวย สัญชาติเมียนมา อายุ 38 ปี โดยร่างนางนานอ่อน ถูกอาวุธมีดแทง ส่วน ด.ช.ธนพล และนายซานทวย ถูกแขวนคอจึงได้ประสานแพทย์ร่วมชันสูตร และแจ้งเจ้าหน้าที่กองพิสูจน์หลักฐานร่วมตรวจที่เกิดเหตุ

จากการสอบสวนพยานเบื้องต้นทราบว่า นางนานอ่อน ได้ทะเลาะกันกับนายซานทวย สามีบ่อยครั้ง สาเหตุมาจากฝ่ายชายระแวงเรื่องฝ่ายหญิงแอบคบหาผู้ชายคนอื่น จนในวันนี้คาดว่านายซานทวยได้ใช้อาวุธมีดแทงนางนานอ่อนจนเสียชีวิต แล้วจับ ด.ช.ธนพล ลูกชาย แขวนคอก่อนที่จะแขวนคอตัวเองเพื่อหนีความผิด โดยมีมีดปลายแหลมของกลางยาวประมาณ 10 นิ้ว ตกในที่เกิดเหตุ เจ้าหน้าที่จึงเก็บไว้เป็นหลักฐาน