พล.ต.ต.ภูมิพัฒน์ ภัทรศรีวงษ์ชัย ผบก.สอท.5 พ.ต.อ.กฤษดา มานะวงศ์สกุล ผกก.1 บก.สอท.5 และกำลังเจ้าหน้าที่ตำรวจฝ่ายสืบสวน ได้นำหมายค้นเข้าตรวจค้นที่บ้านหลังหนึ่งใน ต.บางโฉลง อ.บางพลี จ.สมุทรปราการ เนื่องจากสืบทราบมาว่าสถานที่แห่งนี้เป็นที่พักของ นางเริ่ม (นามสมมติ) และสามี <strong>เจ้ามือหวยออนไลน์รายใหญ่ </strong>หรือที่รู้จักกันในชื่อ <strong>“บ้านทรัพย์มั่งคั่ง”</strong> ซึ่งมีการโพสต์ชักชวนทางเฟซบุ๊ค ให้บุคคลทั่วไปเข้าเล่นการพนันประเภท<strong>หวยออนไลน์ หวยลาว</strong> เบอร์เงิน เบอร์ทอง โดยใช้ชื่อแอคเคาท์ต่างๆ เช่น<strong> “บ้านทรัพย์มั่งคั่ง”</strong> <strong>“บ้านทรัพย์มั่งคั่ง 915” “บ้านร่ำรวยเงินทอง”</strong>

พร้อมทั้งประกาศเปิดรับตัวแทน แม่ทีม หรือผู้ที่จะนำใบหวยไปกระจายขายให้กับประชาชนทั่วไปจำนวนมาก โดยจะมีสวัสดิการต่างๆ ให้ตัวแทน เช่น วันเกิดตัวแทน วันเกิดลูก ค่าคลอดบุตร หรือโบนัสสะสม ทั้งนี้เพื่อดึงดูดให้คนเข้ามาสมัครเป็นตัวแทนขายหวยเพื่อเป็นการเพิ่มยอดขาย

ตรวจค้นภายในบ้านพบของกลางและทรัพย์สินจำนวนมาก ประกอบด้วย บัตรเบอร์หวย “บ้านทรัพย์มั่งคั่ง 915” งวดวันที่ 16 เมษายน และวันที่ 2 พฤษภาคม 2567 รวมจำนวน 19,500 ใบ , สมุดจดหวย “บ้านร่ำรวยเงินทอง” จำนวน 100 เล่ม , สมุดจดเบอร์ทอง และสมุดจดหวยใต้ดิน จำนวน 2 เล่ม , เงินสดจำนวน 600,000 บาท

<img class="img-fluid w-100 showcaption-false" src="https://image.tnews.co.th/uploads/images/contents/w1024/2024/04/Umg018Ya2oDWGABHk80Z.webp?x-image-process=style/lg-webp" alt="รวบเจ้ามือหวยรายใหญ่ บ้านทรัพย์มั่งคั่ง เงินสะพัด 10 ล้าน ลูกทีมทั่วประเทศ" width="600" height="600" />

โทรศัพท์มือถือและแท็ปเลต จำนวน 4 เครื่อง , คอมพิวเตอร์โน๊ตบุ๊ค จำนวน 2 เครื่อง , กล่องพัสดุและซองกันกระแทกสำหรับส่งเบอร์หวยจำนวนมาก จากการสอบถามนางเริ่มและสามีให้การรับสารภาพว่า ได้ผันตัวมาเป็นเจ้ามือหวยออนไลน์ หวยลาว เบอร์เงิน เบอร์ทอง มาประมาณปีเศษ โดยจะใช้วิธีการชักชวนบุคคลทั่วไปผ่านทาง Facebook ซึ่งในแต่ละงวดจะพิมพ์เบอร์หวยออกมา 10,000 ใบ แจกจ่ายให้กับตัวแทนหรือแม่ทีมทั่วประเทศรับไปจำหน่ายต่อ

เจ้าหน้าที่ตำรวจจึงได้แจ้ง ข้อกล่าวหาให้ทราบว่า “จัดให้มีการเล่นหรือทำอุบายล่อ ช่วยประกาศโฆษณา หรือชักชวนโดยทางตรงหรือทางอ้อมให้ผู้อื่นเข้าเล่นหรือเข้าพนันในการเล่น ซึ่งมิได้รับอนุญาตฯ (ขายหวยออนไลน์) พร้อมทั้งควบคุมตัว นางเริ่มและสามี พร้อมทั้งของกลาง นำส่งพนักงานสอบสวน สภ.บางพลี เพื่อดำเนินคดีตามกฎหมาย

<img class="img-fluid w-100 showcaption-false" src="https://image.tnews.co.th/uploads/images/contents/w1024/2024/04/jP66cXrOJdjtO1Irufeq.webp?x-image-process=style/lg-webp" alt="รวบเจ้ามือหวยรายใหญ่ บ้านทรัพย์มั่งคั่ง เงินสะพัด 10 ล้าน ลูกทีมทั่วประเทศ" width="600" height="600" />

ผบก.สอท.5 กล่าวว่า สำหรับผู้ต้องหารายนี้ถือได้ว่าเป็นเจ้ามือหวยออนไลน์รายใหญ่ จากการตรวจสอบเบื้องต้นพบยอดเงินหมุนเวียนในบัญชีกว่า 13,400,000 บาท มีตัวแทนหรือแม่ทีมที่คอยรับเบอร์หวยกระจายส่งขายทั่วประเทศประมาณ 200 คน ซึ่งขณะนี้ตำรวจไซเบอร์ อยู่ระหว่างขยายผลเพื่อดำเนินคดีกับผู้เกี่ยวข้องทั้งหมด และในขณะนี้ยังพบความเคลื่อนไหวในกลุ่มเจ้ามือหวยใต้ดิน หวยออนไลน์ ต่างๆ ได้พากันแจ้งเตือนให้ระวังเจ้าหน้าที่ตำรวจที่เอาจริงเอาจังในการกวาดล้างจับกุมการพนันออนไลน์ทุกรูปแบบ ตามนโยบายของท่านนายกรัฐมนตรี

<img class="img-fluid w-100 showcaption-false" src="https://image.tnews.co.th/uploads/images/contents/w1024/2024/04/eXcnJSWIjfhZ4sBJlxzj.webp?x-image-process=style/lg-webp" alt="รวบเจ้ามือหวยรายใหญ่ บ้านทรัพย์มั่งคั่ง เงินสะพัด 10 ล้าน ลูกทีมทั่วประเทศ" width="600" height="600" />

“ฝากเตือนไปยังผู้ที่ชอบการเสี่ยงโชคทุกรูปแบบ ให้หยุดการกระทำดังกล่าว เนื่องจากเป็นความผิดตามกฎหมาย ซึ่งมีโทษทั้งเจ้ามือและผู้เล่น หากพี่น้องประชาชนทราบแหล่งที่มาหรือต้นตอของหวยลาว หรือหวยใต้ดินทุกรูปแบบ สามารถแจ้งเบาะแสมาได้ที่ กองบัญชาการตำรวจสืบสวนสอบสวนอาชญากรรมทางเทคโนโลยี หรือเจ้าหน้าที่ตำรวจในพื้นที่รับผิดชอบ” พล.ต.ต.ภูมิพัฒน์ฯ กล่าว