ต้องบอกว่าในยุคสมัยนี้ การนอกใจมีสารพัดวิธีที่หลากหลายแตกต่างกันไป แต่ใครจะคาดคิดว่า แม้แต่การวิ่งออกกำลังกาย ที่คนรักสุขภาพต้องทำเป็นประจำในตอนเช้าของทุกวัน จะสามารถเป็นหนึ่งในวิธีการที่ใช้นอกใจ ดังเช่นกับเรื่องราวที่เกิดขึ้นกับคู่สามีภรรยาคู่นี้

โดยเรื่องนี้มีที่มาจาก เว็บไซต์ต่างประเทศ <a href="https://www.hk01.com/%E7%86%B1%E7%88%86%E8%A9%B1%E9%A1%8C/1002295/%E7%B5%90%E5%A9%9A4%E5%B9%B4%E5%AE%8C%E7%BE%8E%E4%B8%88%E5%A4%AB%E5%A0%85%E6%8C%81%E8%B7%91%E6%AD%A5-%E4%BA%BA%E5%A6%BB%E7%9C%8B%E9%81%8B%E5%8B%95app%E9%A9%9A%E6%8F%AD%E5%BF%83%E5%AF%92%E7%9C%9F%E7%9B%B8-%E5%B4%A9%E6%BD%B0%E9%9B%A2%E5%A9%9A">Hk01</a> ได้นำเสนอเรื่องราวของภรรยารายหนึ่งชื่อว่าเมแกน วัย 29 ปี จากรัฐเวอร์จิเนีย ในประเทศสหรัฐอเมริกา เนื่องจากเมื่อไม่นานมานี้ เธอได้โพสต์คลิปวิดีโอ TikTok แชร์ประสบการณ์ชวนอึ้งเกี่ยวกับสามีของเธอว่า เธอและสามีแต่งงานกันมา 4 ปี ไม่เคยมีปัญหาอะไรกัน และดูเหมือนจะเป็นชีวิตคู่ที่สมบูรณ์แบบ แต่ปรากฏว่าเธอนั้น คิดผิดมาตลอด

<img class="img-responsive" src="https://sv168.siamnews.com/14/240325q2jft.jpg" />

ภาพประกอบไม่เกี่ยวกับเนื้อหา

เมแกน เล่าว่า สามีของเธอมีอาชีพเป็นทหาร ดังนั้นเขาจึงดูแลสุขภาพและขยันออกกำลังกายมาก โดยในทุก ๆ เช้าเขาจะออกไปวิ่งเป็นประจำ แต่ในบางครั้งที่เธออยากจะวิ่งและขอออกไปวิ่งด้วย เขากลับปฏิเสธซะนั้น ซึ่งสามีมักจะบอกเธอว่า เส้นทางนั้นไกลเกินไปสำหรับคุณ , มันไกลเกินไป คุณวิ่งไม่ไหวหรอก หรือ คุณวิ่งตามผมไม่ทันหรอก และเหตุผลอื่น ๆ ในทำนองนี้

<img class="img-responsive" src="https://sv168.siamnews.com/14/240325ptujv.jpg" />

ช่วงแรก ๆ เมแกนก็ไม่ได้รู้สึกผิดปกติ หรือเอะใจอะไรเกี่ยวกับเรื่องนี้ เธอก็เชื่อสามี และไม่เคยออกไปวิ่งกับเขา ทว่าความลับไม่มีในโลก อยู่มาวันหนึ่ง สามีของเธอมาขอแยกกันอยู่กับเธอชั่วคราว โดยไม่มีเหตุผลที่ชัดเจนให้เธอ เธอจึงเกิดความสงสัยและคิดว่ามีสัญญาณอันตรายบางอย่าง จึงเริ่มต้นสืบหาความจริง โดยพยายามทุกวิถีทางที่จะนึกได้เพื่อหาต้นเหตุที่ทำให้สามีของเธอเปลี่ยนไป

จนกระทั่ง เมแกนไปเจอเบาะแสสำคัญอยู่ในแอปพลิเคชันที่เกี่ยวกับกายออกกำลังกาย ซึ่งเชื่อมต่อกับสมาร์ตโฟนของสามี ในนั้นมีบันทึกข้อมูลและตำแหน่งเส้นทางการวิ่งของเขา ทำให้เธอพบว่า เมื่อสามีวิ่งออกจากบ้านไปประมาณ 800 เมตร เขาได้ไปหยุดอยู่ที่บ้านหลังหนึ่ง ซึ่งเป็นบ้านของผู้หญิงที่เป็นเพื่อนร่วมงานเขา หลังจากตามสืบต่อจากนั้น ความจริงก็ปรากฏว่า สามีแอบนอกใจไปเป็นชู้กับเธอ หลังจากเหตุการณ์ดังกล่าว ทำให้เมแกนตาสว่าง และเธอก็ได้ฟ้องหย่ากับทางสามีในที่สุด

<img class="img-responsive" src="https://sv168.siamnews.com/14/240325tfcwr.png" />

ภาพประกอบไม่เกี่ยวกับเนื้อหา

อย่างไรก็ตาม ภายหลังจากเรื่องราวดังกล่าวได้ถูกนำมาเผยแพร่ออกไปแล้วนั้น ก็ได้รับความสนใจจากผู้ใช้โซเชียลเป็นจำนวนมาก ต่างพากันเข้าไปคอมเมนต์แสดงความตกตะลึง และในขณะเดียวกันก็มีคนอื่น ๆ อีกหลายคนเข้าไปแชร์ประสบการณ์จับได้ว่าคนรักนอกใจอย่างไม่คาดคิด ด้วยวิธีการผ่านทางแอปพลิเคชันเช่นเดียวกัน